Prijedlog ODLUKE VIJEĆA o utvrđivanju stajališta koje treba zauzeti u ime Unije u Upravnom odboru Gospodarske komisije Ujedinjenih naroda za Europu o nacrtu nove uredbe o vozilima s pogonom na vodik i gorivne ćelije /* COM/2014/0678 final - 2014/0313 (NLE) */





OBRAZLOŽENJE 1. KONTEKST PRIJEDLOGA · Razlozi za prijedlog i ciljevi prijedloga Gospodarska komisija Ujedinjenih naroda za Europu (UNECE) na međunarodnoj razini razvija usklađene zahtjeve kojima se nastoje ukloniti tehničke prepreke trgovini motornim vozilima i sustavima koji se upotrebljavaju za ta motorna vozila među ugovornim strankama Revidiranog sporazuma iz 1958.[1] i osigurati da ta vozila i sustavi pružaju visoku razinu sigurnosti i zaštite okoliša. UNECE je nedavno dovršio nacrt pravilnika o jedinstvenim odredbama o homologaciji motornih vozila i njihovih sastavnih dijelova s obzirom na sigurnost vozila s pogonom na vodik[2]. Nacrtom pravilnika nastoji se uspostaviti visoka razina sigurnosti za sustave skladištenja komprimiranog vodika za vozila, sustave za gorivo vozila i njihove posebne sastavne dijelove. Utvrđene odredbe Globalnog tehničkog pravilnika br. 13 o sigurnosti vodika, donesene Odlukom Vijeća 10157/13[3], djelotvorno su prenesene u nacrt novog pravilnika UNECE-a. Ovim se prijedlogom želi definirati stajalište Unije u pogledu nacrta pravilnika UNECE-a o sigurnosti vodika i tako omogućiti Uniji, koju predstavlja Komisija, da glasuje u korist tog nacrta. Na razini EU-a, točka 62. dijela I. Priloga IV. Direktivi 2007/46/EZ Europskog parlamenta i Vijeća[4] predviđa primjenu Uredbe (EZ) br. 79/2009 Europskog parlamenta i Vijeća[5] u pogledu sigurnosti vodika. U kasnijoj fazi moraju se poduzeti mjere kako bi se omogućila istovjetna primjena nacrta pravilnika UNECE-a o sigurnosti vodika unutar Europske unije za homologaciju tipa vozila opremljenih takvim sustavima s trenutačnim propisima EU-a. · Opći kontekst Uredbom (EZ) br. 79/2009 Europskog parlamenta i Vijeća utvrđuju se detaljna pravila za homologaciju tipa vozila s pogonom na vodik i njihovih sastavnih dijelova. Sada je predviđeno da Unija glasuje za nacrt novog pravilnika UNECE-a o sigurnosti vodika kako bi se utvrdili opći usklađeni zahtjevi na međunarodnoj razini kojima će olakšati međunarodna trgovina. To će omogućiti europskoj industriji proizvodnje vozila i dobavljačima da slijede jedan skup zahtjeva priznatih u cijelom svijetu, tj. na državnim područjima ugovornih stranaka Revidiranog sporazuma iz 1958., u cilju promicanja globalne primjene te ekološki prihvatljive tehnologije smanjenjem opterećenja industrije dvostrukim ispitivanjem i certificiranjem u skladu s različitim nacionalnim ili regionalnim zakonodavstvom koje se odnosi na vozila s pogonom na vodik. · Postojeće odredbe u području prijedloga Uredba (EZ) br. 79/2009 Europskog parlamenta i Vijeća o homologaciji motornih vozila s pogonom na vodik. Uredba Komisije (EU) br. 406/2010 od 26. travnja 2010. o provedbi Uredbe (EZ) br. 79/2009 Europskog parlamenta i Vijeća o homologaciji motornih vozila s pogonom na vodik[6]. · Usklađenost s drugim politikama i ciljevima Unije Prijedlog je u skladu s ciljevima Okvirne direktive za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila, kao i ciljevima Uredbe (EZ) br. 79/2009 o homologaciji motornih vozila s pogonom na vodik. Prijedlog je stoga u skladu s ciljem EU-a osiguravanja visokog stupnja cestovne sigurnosti u pogledu motornih vozila. 2. REZULTATI SAVJETOVANJA SA ZAINTERESIRANIM STRANAMA I PROCJENA UTJECAJA · Savjetovanje sa zainteresiranim stranama Tijekom izrade prijedloga Europska komisija se savjetovala s dionicima. Došlo je do općeg savjetovanja kroz neformalnu radnu skupinu UNECE-a o sigurnosti vodika u okviru Radne skupine o pasivnoj sigurnosti (GRSP) kao i širenja informacija i daljnje rasprave u Tehničkom odboru za motorna vozila tijekom razvoja Globalnog tehničkog pravilnika o sigurnosti vodika i kasnijeg nacrta novog pravilnika UNECE-a na temelju Globalnog tehničkog pravilnika. · Procjena utjecaja Europska komisija provela je procjenu utjecaja za Uredbu (EZ) br. 79/2009 koja obuhvaća sigurnost vodika. Odredbama koje je predložio UNECE dopunjuje se Uredba, a one su također analizirane u studiji Europske komisije o vozilima s pogonom na vodik: Usporedba europskog zakonodavstva i nacrta Globalnog tehničkog pravilnika UNECE-a (Posebni ugovor br. SI2.575155) u okviru višestrukih okvirnih ugovora za pružanje savjetodavnih usluga u automobilskom sektoru (ENTR/2009/030). 3. PRAVNI ELEMENTI PRIJEDLOGA · Sažetak predloženog djelovanja Prijedlogom se utvrđuje stajalište Unije pri glasovanju o nacrtu novog pravilnika UNECE-a o homologaciji motornih vozila i njihovih sastavnih dijelova s obzirom na sigurnost vozila s pogonom na vodik. · Pravna osnova Pravna osnova za ovaj prijedlog jest članak 114., u vezi s člankom 218. stavkom 9. Ugovora o funkcioniranju Europske unije. · Načelo supsidijarnosti Zahtjevi za sigurnost motornih vozila s pogonom na vodik već su usklađeni na razini Unije. Nove će odredbe biti komplementarne prirode. Samo Unija može glasovati za međunarodne instrumente poput nacrta pravilnikâ UNECE-a i za njihovo uvrštenje u Unijin sustav homologacije tipa sustava koji se upotrebljavaju u motornim vozilima. Time se ne sprečava samo rascjepkanost unutarnjeg tržišta, već se i osigurava jednaka razina sigurnosnih normi diljem Unije. Omogućuju se i prednosti ekonomije razmjera: proizvodi se mogu izrađivati za cijelo europsko tržište te čak i za međunarodno tržište, umjesto da ih se prilagođava kako bi bili u skladu s nacionalnom homologacijom tipa za svaku pojedinu državu članicu. Zbog tog je razloga prijedlog u skladu s načelom supsidijarnosti. · Načelo proporcionalnosti Prijedlog je u skladu s načelom proporcionalnosti jer se njime ne zahtijeva izlaženje iz okvira nužnog da bi se ostvarili ciljevi osiguranja pravilnog funkcioniranja unutarnjeg tržišta, a pritom pruža i visoku razinu javne sigurnosti i zaštite. · Izbor instrumenata U skladu s člankom 218. stavkom 9. UFEU-a potrebna je odluka Vijeća kako bi se utvrdilo stajalište koja treba donijeti u ime Unije u tijelu osnovanom na temelju međunarodnog sporazuma. 4. PRORAČUNSKE IMPLIKACIJE Prijedlog nema nikakav utjecaj na proračun Unije. 2014/0313 (NLE) Prijedlog ODLUKE VIJEĆA o utvrđivanju stajališta koje treba zauzeti u ime Unije u Upravnom odboru Gospodarske komisije Ujedinjenih naroda za Europu o nacrtu nove uredbe o vozilima s pogonom na vodik i gorivne ćelije VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 114., u vezi s njegovim člankom 218. stavkom 9., uzimajući u obzir prijedlog Europske komisije, budući da: (1) Unija je Odlukom Vijeća 97/836/EZ[7] pristupila Sporazumu Gospodarske komisije Ujedinjenih naroda za Europu (UNECE) o donošenju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”). (2) Standardizirani zahtjevi nacrta novog pravilnika UNECE-a o jedinstvenim odredbama o homologaciji motornih vozila i njihovih sastavnih dijelova s obzirom na sigurnost vozila s pogonom na vodik[8] namijenjeni su uklanjanju tehničkih prepreka trgovini motornim vozilima i njihovim sastavnim dijelovima među ugovornim strankama Revidiranog sporazuma iz 1958. i osiguranju da ta vozila i sastavni dijelovi pružaju visoku razinu sigurnosti i zaštite. (3) Primjereno je odrediti stajalište koje je potrebno zauzeti u ime Unije u Upravnom odboru Revidiranog sporazuma iz 1958. u pogledu donošenja tog nacrta pravilnika UNECE-a, DONIJELO JE OVU ODLUKU: Jedini članak Stajalište koje je potrebno zauzeti u ime Unije u Upravnom odboru Revidiranog sporazuma iz 1958. jest da se glasuje u korist nacrta novog pravilnika UNECE-a o jedinstvenim odredbama o homologaciji motornih vozila i njihovih sastavnih dijelova s obzirom na sigurnost vozila s pogonom na vodik, u skladu sa sadržajem dokumenta ECE TRANS/WP.29/2014/78. Sastavljeno u Bruxellesu Za Vijeće Predsjednik [1] Odluka Vijeća od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (SL L 346, 17.12.1997., str. 78.). [2] Dokument UNECE-a ECE TRANS/WP.29/2014/78. [3] Odluka Vijeća 10157/13 od 11. lipnja 2013. o stajalištu koje je potrebno donijeti u ime Europske unije u okviru relevantnih odbora Gospodarske komisije Ujedinjenih naroda za Europu o prilagodbi tehničkom napretku pravilnika br. 13, 13H, 16, 29, 44, 53, 79, 94, 95, 96, 117 i 130 i o donošenju prijedloga Globalnog tehničkog pravilnika o vozilima s pogonom na vodik i gorivne ćelije te prilagodbi tehničkom napretku globalnih tehničkih pravilnika br. 2 i br. 12 Gospodarske komisije Ujedinjenih naroda za Europu. [4] Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.). [5] Uredba (EZ) br. 79/2009 Europskog parlamenta i Vijeća od 14. siječnja 2009. o homologaciji motornih vozila s pogonom na vodik i izmjenama Direktive 2007/46/EZ (SL L 35, 4.2.2009., str. 32.). [6] Uredba Komisije (EU) br. 406/2010 od 26. travnja 2010. o provedbi Uredbe (EZ) br. 79/2009 Europskog parlamenta i Vijeća o homologaciji motornih vozila s pogonom na vodik (SL L 122, 18.5.2010., str. 1.) [7] Odluka Vijeća od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani Sporazum iz 1958.”) (SL L 346, 17.12.1997., str. 78.). [8] Dokument UNECE-a ECE TRANS/WP.29/2014/78.